
	                     Р Е П У Б Л И К А   Б Ъ Л Г А Р И Я
   К О М И С И Я   З А   П Р О Т И В О Д Е Й С Т В И Е  Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
     София 1000, пл. "Света Неделя" №6,  тел: (+359 2)  9401 444 , факс: (+359 2) 9401 595




Р Е Ш Е Н И Е  
№  РС-2964-22-002

Днес, 25.01.2023 година, в град София, Комисията за противодействие на корупцията и за отнемане на незаконно придобитото имущество, в състав:

Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
	
У С Т А Н О В И:

Производството е по реда на чл. 71, ал. 1, предл. 1 от Закона за противодействие на корупцията и за отнемане на незаконно придобитото имущество, образувано въз основа на Решение на Комисията за противодействие на корупцията и за отнемане на незаконно придобитото имущество (КПКОНПИ) № КИ-142 от 27.04.2022 г. по сигнал с рег. № ЦУ01-2964/15.04.2022 година.
Сигналът е подаден против Муса Сирачки – общински съветник в Общински съвет (ОбС) Я. за мандат 2019-2023 година.
Сигналът съдържа твърдения, че като заместник-председател на ПК по „Финанси“ в Общински съвет Я. Муса Сирачки се е облагодетелствал лично, като е придобил поземлен имот – частна общинска собственост по непрозрачен начин. Имотът се намира в съседство на неговия дом и след придобиването му го присъединява като общ двор. Като служител на общинската фирма „***“ ЕООД се облагодетелства, като присвоява свалената метална ограда от общинския стадион и огражда придобития общински имот. В периода 2015 – 2021 г. от А. Х. Х. (бивш управител на „***“ ЕООД) и Муса Сирачки постъпват предложения до Общинския съвет за продажба за скрап и резервни части дълготрайни материални активи на дружеството – камиони, трактори и др. транспортни средства. В резултат на това, близки до кмета на Община Я. лица са придобили работещи машини от автопарка на общинското дружество, на цената на старо желязо, както следва: А. Х.  – заместник-управител на „***“ ЕООД и баджанак на кмета, Муса Сирачки – общински съветник, А. И. А.  – кмет на с. Конарско, Х. А. Х.  – управител на РПК „***“, в чиито Управителен съвет е общинският съветник Муса Сирачки и Х. М. Ш., управител на „***“ ЕООД и баджанак на кмета. Придобитите от Х. А. Х.  и Х. М. Ш.  трактори участват в уличното снегопочистване през зимния сезон. 
Във връзка с твърденията в сигнала Комисията е изискала и получила с писмо вх. № ЦУ01-3690#1/01.06.2022 г. на КПКОНПИ от председателя на Постоянната комисия по местно самоуправление, нормативна уредба, регионална политика, транспорт и безопасност на движението, противодействие на корупцията и отнемане на незаконно придобитото имущество (ПК по ЗПКОНПИ) към ОбС Я. заверени копия на следните документи: Клетвен лист на Муса Сирачки от 03.11.2019 г; Удостоверение за избран общински съветник № 12/28.10.2019 г. на Общинска избирателна комисия (ОИК) Я.; Трудов договор № 227/10.12.2008 г., сключен между „***“ ЕООД и Муса Сирачки; Предложение от А. К. – управител на общинска фирма „***“ ЕООД, с вх. рег. № 68/21.05.2020 г. на ОбС Я.; Писмо с изх. № ОбС-56/28.05.2020 г. на ОбС Я. до областния управител на Област Благоевград; Протокол № ОбС-06/22.05.2020 г. на ОбС Я. и Протокол № ОбС-к-03/21.05.2020 г. на ОбС Я..
Служебно е направена справка в НБД „Население“, Търговския регистър и регистър на юридическите лица с нестопанска цел (ТРРЮЛНЦ), Регистъра на уведомленията за трудовите договори и уведомления за промяна на работодател към Национална агенция за приходите и на електронната страница на Община и Общински съвет Я.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от физическо лице, идентифицирано по смисъла на чл. 48, ал. 1, т. 1 от ЗПКОНПИ.
Муса Сирачки е избран за общински съветник в ОбС Я. за мандат 2019-2023 година. Това е видно от Удостоверение № 12/28.10.2019 г. на Общинска избирателна комисия Я. Той е подписал клетвен лист на 03.11.2019 година. 
От справка на интернет страницата на Община и Общински съвет Я. се установи, че Сирачки е заместник-председател на Постоянната комисия по финанси, бюджет, стопанска политика и общинска собственост към ОбС Я.
От извършена справка в ТРРЮЛНЦ се установи, че „***“, ЕИК: 101551993, е еднолично дружество с ограничена отговорност, чийто едноличен собственик на капитала е Община Я. Дружеството е регистрирано в Окръжен съд – Благоевград по фирмено дело № 760/2001 г. и е вписано в ТРРЮЛНЦ на 03.11.2010 година. Управител на дружеството е А. Ю. К. В периода от 03.11.2010 г. до 13.01.2017 г. негов управител е бил А. Х. Х.
На 10.12.2008 г. между управителя на „***“ ЕООД – А. Х. Х., и Муса Сирачки е сключен Трудов договор № 227 за длъжността „домакин“. От Регистъра на уведомленията за трудовите договори и уведомления за промяна на работодател към Национална агенция за приходите е видно, че договорът е действащ към 20.01.2023 г., като последната му промяна е от 01.04.2022 година.
От писмо с вх. № ЦУ01-3690#1/01.06.2022 г. на КПКОНПИ се установи, че за периода от месец април 2019 г. до 31.05.2022 г. между Община Я. и Муса Сирачки не са сключвани договори за придобиване право на собственост върху имоти – общинска собственост.
От същото писмо е видно, че в горепосочения период не са постъпвали предложения от Муса Сирачки за продажба за скрап и резервни части на дълготрайни материални активи (ДМА), собственост на „***“ ЕООД. Такова предложение е внесено от управителя на дружеството – А. К., с вх. № ОбС-68/21.05.2020 г. на ОбС Я. Със същото се предлага проект на решение на ОбС Я. за бракуване на следните моторни превозни средства и вещи: ЩАЕР Бетоновоз, рег. № Е3140ВВ, рама № VAN1491YY492Y8529; ГАЗ СМЕТОСЪБИРАЧ, рег. № Е6182АМ, рама № 58418; Валяк самоходен „Диара“ и компресор – дизелов. Предложението е разгледано на заседание на постоянните комисии към ОбС Я., обективирано в Протокол № ОбС-к-03/21.05.2020 г., като същото е прието по т. 14.4. от Протокола. Сирачки е удостоверил с подписа си своето присъствие и участие в заседанието. В последствие предложението е прието от ОбС Я. с Решение № 65 по Протокол № ОбС-06 от 22.05.2020 година. Видно от поименното гласуване на общинските съветници Муса Сирачки гласува „за“ приемане на решението.
От направена справка в НБД „Население“ се установи, че Муса Сирачки и А. К. не се намират в родствени връзки помежду си по права линия, по съребрена линия – до четвърта степен включително и по сватовство – до втора степен.

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 52 от ЗПКОНПИ, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Муса Сирачки, в качеството му на общински съветник в ОбС Я. за мандат 2019-2023 г. е лице, заемащо висша публична длъжност по чл. 6, ал. 1, т. 32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ.  
Компетентността на общинския съвет, като орган на местно самоуправление, е регламентирана в чл. 21 от Закона за местното самоуправление и местната администрация (ЗМСМА), а правомощията на отделните общински съветници са изчерпателно изброени в чл. 33, ал. 1 от същия закон. 
Като взема участие при приемането на т. 14.4. по Протокол № ОбС-к-03/21.05.2020 г. от заседание на Постоянната комисия по финанси, бюджет, стопанска политика и общинска собственост към ОбС Я. и впоследствие гласува „за“ приемането на Решение № 65 по Протокол № ОбС-06 от 22.05.2020 г. на ОбС Я., с които по предложение на А. К. ОбС Я. приема да бъдат бракувани моторни превозни средства и вещи, собственост на „***“ ЕООД, Муса Сирачки упражнява свои правомощия по служба.
Определящо за установяването или липсата на конфликт на интереси е наличието на упражнено правомощие по служба в частен интерес – личен или на свързано лице по смисъла на § 1, т. 15 от ДР на ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо висша публична длъжност.
От направена справка в НБД „Население“ се установи, че Муса Сирачки и А. К. не се намират в родствени връзки помежду си по права линия, по съребрена линия – до четвърта степен включително и по сватовство – до втора степен, от което следва, че между тях не е налице свързаност по смисъла на § 1, т. 15, б. „а“ от ДР на ЗПКОНПИ.
Същевременно, видно от представените доказателства и направените справки, Сирачки е назначен на длъжността „домакин“ в „***“ ЕООД, чийто управител е А. К. и в тази връзка последният се явява работодател на Сирачки. Трудовото правоотношение на Муса Сирачки със „***“ ЕООД е възникнало на 10.12.2008 г., като договорът е сключен от тогавашния управител на дружеството – А. Х. С оглед на това обстоятелство с писмо изх. № ЦУ-01-3690/25.05.2022 г. на КПКОНПИ са изискани трудови, граждански и други договори и/или споразумения, сключени между Сирачки и общинското дружество. От полученият отговор с вх. № ЦУ01-3690#1/01.06.2022 г. на КПКОНПИ не се установи трудовото правоотношение на Сирачки да е променяно от К., както по отношение на заеманата длъжност, а така също и по отношение на размера на получаваната работна заплата. Не са сключвани и други граждански договори и/или споразумения между Сирачки и общинското дружество.
	Тези обстоятелства налагат извода за липса на свързаност между Сирачки и А. Х. по смисъла на § 1, т. 15, б. „б“ от ДР на ЗПКОНПИ – в качеството им съответно на работник и работодател в дружество, чийто собственик е Община Я., както и следователно липса на облага, а оттам и на релевантен частен интерес, който би могъл да повлияе върху безпристрастното и обективно изпълнение на правомощията на общинския съветник в ОбС Я., при участието му в заседание на Постоянната комисия по финанси, бюджет, стопанска политика и общинска собственост и гласуването на Решение № 65 по Протокол № ОбС-06 от 22.05.2020 г. на ОбС Я..
От изложеното следва, че в конкретния случай са налице само две от предпоставките за „конфликт на интереси“ по отношение на Муса Сирачки, в качеството му на общински съветник в ОбС Я. – лице, заемащо висша публична длъжност и упражнени от лицето правомощия по служба. Не е налице обаче последната предпоставка – наличието на частен интерес. Липсата на частен интерес на лицето, заемащо висша публична длъжност или на свързано с него лице при упражняването на правомощията или задълженията му по служба по конкретен повод, изключва наличието на нарушение на разпоредбите на Глава Осма, Раздел II от ЗПКОНПИ, съответно и възможността за възникване на конфликт на интереси.
По отношение на твърдението, че Муса Сирачки се е облагодетелствал лично, като е придобил поземлен имот – частна общинска собственост по непрозрачен начин, който се намира в съседство на неговия дом и след придобиването му го присъединява като общ двор, то същото не се доказа от събраните по преписката доказателства – видно от писмо с вх. № ЦУ01-3690#1/01.06.2022 г. на КПКОНПИ, в релевантния за производството период – от месец април 2019 г. до 31.05.2022 г., няма сключени договори за придобиване право на собственост върху общински имоти между Сирачки и Община Я. Горното се потвърди и от извършена справка в Имотния регистър на Агенция по вписванията по партидата на Муса Сирачки.
С оглед гореизложеното, в конкретния случай е налице само една от предпоставките за „конфликт на интереси“ по отношение на Муса Сирачки, в качеството му на общински съветник в ОбС Я. – лице, заемащо висша публична длъжност. Не са налице обаче другите две предпоставки – упражнени от лицето правомощия по служба и наличието на частен интерес. Липсата на упражнени правомощия по служба, както и на частен интерес на лицето, заемащо висша публична длъжност или на свързано с него лице при упражняването на правомощията или задълженията му по служба по конкретен повод, изключва наличието на нарушение на разпоредбите на Глава Осма, Раздел II от ЗПКОНПИ, съответно и възможността за възникване на конфликт на интереси.
Водена от горното и на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество
Р Е Ш И:

НЕ УСТАНОВЯВА конфликт на интереси по отношение на Муса Сирачки, ЕГН: ***, общински съветник в ОбС Я., и в това му качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с това, че е взел участие при приемането на т. 14.4. по Протокол № ОбС-к-03/21.05.2020 г. от заседание на Постоянната комисия по финанси, бюджет, стопанска политика и общинска собственост към ОбС Я. и е гласувал „за“ приемането на Решение № 65 по Протокол № ОбС-06 от 22.05.2020 г. на ОбС Я., поради липса на негов или на свързано с него лице частен интерес.

НЕ УСТАНОВЯВА конфликт на интереси по отношение на Муса Сирачки, ЕГН: ***, общински съветник в ОбС Я., и в това му качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, поради липса на упражнени правомощия по служба във връзка с придобиване на поземлен имот – частна общинска собственост в периода от месец април 2019 г. до 31.05.2022 година.

Препис от решението да се изпрати на Окръжна прокуратура – Б., с оглед преценка за реализиране на правомощията по чл. 76, ал. 2 от ЗПКОНПИ.
  

КОМИСИЯ:

ЗАМЕСТНИК-ПРЕДСЕДАТЕЛ:…(П)………..../АНТОН СЛАВЧЕВ/

ЧЛЕН:…………(П)……….……………..../АНТОАНЕТА ЦОНКОВА/

ЧЛЕН:………………(П).……………....…………../ПЛАМЕН ЙОЦОВ/

  ЧЛЕН:…………………(П)..…………................./СИЛВИЯ КЪДРЕВА/

